**9 Μαΐου 2014: Η Ημέρα της Ευρώπης**

**Κωνσταντίνος Γαλιώτος**

Πολ.Μηχ. Ε.Μ.Π., M.Sc. Περιφερειακή Πολιτική U.K.



*«Θα έλθει μια μέρα που εσύ Γαλλία, εσύ Ρωσία, εσύ Αγγλία, εσύ Γερμανία, εσείς όλα τα έθνη της ηπείρου, χωρίς να χάσετε τις ιδιαίτερες ιδιότητές σας και την ένδοξη ατομικότητά σας, θα συγχωνευθείτε σε μια υπέρτερη ενότητα και θα αποτελέσετε την ευρωπαϊκή αδελφότητα» (VICTOR HUGO)*

ΙΣΤΟΡΙΚΗ ΑΝΑΦΟΡΑ: Η 9η Μαΐου έχει καθιερωθεί ως η Ημέρα της Ευρώπης. Εορτάζεται η γέννηση του εγχειρήματος της θεσμικής συγκρότησης της ευρωπαϊκής οικογένειας που είναι πολιτειακά μια suis generis και ιστορικά μια πρωτόγνωρη πολυεθνική και υπερεθνική οντότητα. Μια Ευρώπη η οποία από Ήπειρος του αιματοκυλίσματος και των συγκρούσεων, της ιεράς εξέτασης και των θρησκευτικών πολέμων, των παγκοσμίων πολέμων και του αντισημιτισμού, του φασισμού και του ναζισμού, του δουλεμπορίου και της αποικιοκρατίας, αποφάσισε (εν μέσω του τότε Ψυχρού Πολέμου) να μετεξελιχθεί: (α) σε ένα τρίτο γεωπολιτικό πόλο και σε ένα νέο διεθνώς δρώντα παράγοντα (β) σε μια ανθρωποκεντρική «αμφικτυονία» της ειρήνης, του πολιτισμού, της ύφεσης, της αδελφότητας, της συναλληλίας, του ουμανισμού, της ανθρώπινης ανάπτυξης και της ευημερίας, και (γ) σε μια Ήπειρο του Κοινοτικού Κεκτημένου (acquis communautaire) και της Pax Europea που ποτέ μέχρι σήμερα δεν υπήρξε (ούτε υπάρχει εκτός ΕΕ) ανάλογο ιστορικό προηγούμενο στην εξέλιξη της ανθρωπότητας. Επίσημα ως αφετηρία θεωρείται το 1950 όταν υιοθετήθηκε η Διακήρυξη του Γάλλου Υπουργού Εξωτερικών Robert Schuman για την ίδρυση της ΕΚΑΧ (Ευρωπαϊκή Κοινότητα Ανθρακα και Χάλυβα) βασισμένη στις ιδέες του Jean Monnet.

Η ΙΣΤΟΡΙΚΗ ΠΟΡΕΙΑ: Από τότε η ευρωπαϊκή ιδέα και το ευρωπαϊκό οικοδόμημα εμφάνισαν μια καταπληκτική ανέλιξη με τη λειτουργική μέθοδο της σταδιακής, μέσω διοργανικών διαβουλεύσεων και συναποφάσεων, βήμα προς βήμα οικοδόμησης μιας εθελουσίας πολυεθνικής συσσωμάτωσης προσανατολισμένης προς το υπερεθνικό ιδεώδες της Ευρωπαϊκής Διεύρυνσης – Εμβάθυνσης - Ενοποίησης - Ολοκλήρωσης - Ομογενοποίησης - Ομοσπονδιοποίησης με διαδικασίες Πολυεπίπεδης Διακυβέρνησης χωρίς να διαταράσσεται η πολιτιστική ιδιαιτερότητα, η εθνική κυριαρχία, η εθνική ιδιοσυστασία και η εθνική ταυτότητα των κρατών μελών τα οποία με δημοκρατικές διαδικασίες, αβίαστα και εθελούσια, επιδίωξαν την ενσωμάτωση στη συσσωμάτωση. Η πορεία περιλαμβάνει ενδιάμεσους σταθμούς εξέλιξης, κομβικά σημεία μετασχηματισμού, νευραλγικά σημεία προσαρμογών και κρίσιμα στοχοθετημένα ορόσημα καμπής στο πλαίσιο ενός οδικού χάρτη ο οποίος αποκαλύπτει μια μη γραμμική, ενίοτε παλινδρομούσα πλην όμως δημοκρατική και ειρηνική αλληλουχία αλλαγών και μεταρρυθμίσεων από την εποχή της ΕΚΑΧ (1951) και των μεταγενέστερων Συνθηκών μέχρι την ισχύουσα σήμερα Συνθήκη της Λισσαβόνας (2009). Στην εξέλιξη συμπεριλαμβάνονται οι διαδοχικές διευρύνσεις με την ένταξη νέων κρατών μελών από τα πρώτα 6 ιδρυτικά κράτη μέλη της Παλαιάς Ευρώπης στα 28 κράτη μέλη της Νέας Ευρώπης και τα 18 κράτη – μέλη της Ευρωπεριοχής.

Η ΣΤΑΔΙΑΚΗ ΚΑΙ ΔΙΑΡΚΗΣ ΟΛΟΚΛΗΡΩΣΗ ΤΟΥ ΕΥΡΩΠΑΪΚΟΥ ΧΩΡΟΥ: Είναι ένα εγχείρημα ολιστικής μετα-διακυβερνητικής συνεργασίας, πολυεθνικής σύζευξης, συστημικής συνάρθρωσης και συνέργιας στο πλαίσιο διαδοχικών διεργασιών ολοκλήρωσης με μακροπρόθεσμη στοχοθεσία την πολιτική ενοποίηση και το φεντεραλισμό. Πρόκειται για συλλογική προσπάθεια που εκτυλίσσεται με ειρηνικά μέσα, με δημοκρατικές μεθόδους, με διοργανικές διαδικασίες συναποφάσεων, με τη συμβολή της Κοινωνίας των Πολιτών διαμέσου διαβουλεύσεων και πάντοτε με την εθελούσια συμμετοχή των ανεξαρτήτων κρατών μελών. Διαθέτει το πιο ευγενές και αποτελεσματικό Δικαιικό Σύστημα στον κόσμο που προασπίζεται τα Ανθρώπινα Δικαιώματα περισσότερο από οποιοδήποτε άλλο (βλ. Ευρωπαϊκή Σύμβαση για τα Δικαιώματα του Ανθρώπου, Δικαστήριο ΕΕ, κ.λπ.). Η ευρωπαϊκή ολοκλήρωση είναι ένα υψιπετές εγχείρημα υπερεθνικής κλίμακας που υπερβαίνει τα παραδοσιακά συνομοσπονδιακά και διακυβερνητικά μοντέλα και το οποίο μέχρι σήμερα κρίνεται ως επιτυχημένο σε κλίμακα παγκόσμιας συγκριτικής αξιολόγησης (έστω και αν διανύει μια μεταβατική περίοδο κρίσης).

ΤΟ ΜΕΛΛΟΝ ΤΗΣ ΕΕ: Δε χρειάζεται να επαναλάβουμε τις μίζερες απόψεις ρουτίνας και τα φληναφήματα των «ευρωσκεπτικιστών και των ευρωφοβικών» (ενίοτε ιδιοτελή και προκρούστια ή προϊόντα ιδεοληψίας και ιδεοψυχαναγκασμού ή αποτελέσματα ευρωπαϊκού αγνωστικισμού) για το αβέβαιο μέλλον της Ευρώπης. Δεν είναι άλλωστε η πρώτη φορά στην ιστορία της ΕΕ που κατά τις μεταβατικές περιόδους από το «παλαιό στο νέο» και από το «σήμερα στο αύριο» εμφανιζόντουσαν τριβές και κρίσεις, αμφισβητήσεις και διχογνωμίες, δυϊσμοί και πολώσεις. Όλες ξεπεράστηκαν με επιτυχία. Το ίδιο θα συμβεί και στο εγγύς μέλλον. Η ΕΕ θα ξεπεράσει τις αντιθέσεις και θα αμβλύνει τις ασυμμετρίες. Θα αποκτήσει νέα νομική οντότητα διαμέσου μιας Νέας Συνθήκης (μετά τη Συνθήκη της Λισαβόνας του 2009) η οποία θα αποτελέσει ένα ακόμη βήμα προς την πολιτική ένωση. Μια ένωση η οποία δε θα είναι μόνο νομισματική (όπως συμβαίνει με την ΟΝΕ). Θα είναι πραγματικά οικονομική, δημοσιονομική και θεσμική/δικαιϊκή/αξιακή συμπεριλαμβανομένης της αναβάθμισης των Εξωτερικών Σχέσεων, της Διεθνούς Διπλωματίας και της Κοινής Εξωτερικής Πολιτικής και Πολιτικής Άμυνας και Ασφάλειας. Η οντότητα θα διευρύνεται συνεχώς όταν τα προς ένταξη μέλη θα ικανοποιούν τα κριτήρια της Συνθήκης του Άμστερνταμ (1997). Επειδή «Ευρώπη χωρίς Ευρώ δε γίνεται», αργά ή γρήγορα θα ενταχθούν και τα υπόλοιπα κράτη στην Ευρωζώνη. Άλλωστε αυτό αποτελεί συμβατική υποχρέωση των κρατών μελών που προσχώρησαν στην ΕΕ με τις διευρύνσεις του 2004 και του 2007 όταν θα καταφέρουν να ικανοποιήσουν τους όρους των κριτηρίων σύγκλισης. Εξαίρεση υπάρχει ab initio και de jure μόνο για τη Δανία και το Ηνωμένο Βασίλειο που έχουν διαπραγματευθεί ρήτρα μη συμμετοχής η οποία τους επιτρέπει να παραμένουν εκτός της ευρωζώνης.

Η ΕΛΛΕΙΜΜΑΤΙΚΗ ΕΥΡΩΠΑΪΚΟΠΟΙΗΣΗ ΤΗΣ ΧΩΡΑΣ: Η Ελλάδα είναι μια χώρα η οποία ωφελήθηκε πολλαπλά από τη συσσωμάτωση στο ευρωπαϊκό οικοδόμημα (γεωπολιτικά, πολιτικά, από πλευράς Κοινής εξωτερικής Πολιτικής και Πολιτικής Ασφάλειας, από πλευράς ευρωπαϊκής ιθαγένειας και ταυτότητας, από πλευράς προσαρμογής του εθνικού στο ευρωπαϊκό θεσμικό και δικαϊκό σύστημα, κ.λπ.). Ωφελήθηκε από τον πακτωλό των «καθαρών ευρωπαϊκών πόρων» στο δούναι και λαβείν Ελλάδας και ΕΕ ως μιας λήπτριας χώρας με πλεονασματικές εισροές από τους Ευρωπαϊκούς Προϋπολογισμούς διαμέσου της Κοινής Αγροτικής Πολιτικής και των Ευρωπαϊκών Προγραμμάτων. Δυστυχώς, η Ελλάδα αποδείχθηκε ανίκανη να διαχειριστεί με σωστό, ευφυή, τελεσφόρο, ανταποδοτικό, αποτελεσματικό και χρηστό τρόπο τις αναπτυξιακές και θεσμικές ευκαιρίες που παρουσιάστηκαν. Παρέμεινε και συνεχίζει να παραμένει ουραγός και μετεξεταστέα σε όλους τους δείκτες οι οποίοι αποτυπώνουν τη λεγόμενη Αειφόρο, Βιώσιμη και Έξυπνη Ανάπτυξη (πέραν από το διαρκές έγκλημα του δημοσιονομικού εκτροχιασμού, της ύφεσης και της ανεργίας).

ΕΠΙΜΥΘΙΟ: Ανεξάρτητα από τις ιδεολογικοπολιτικές και τις φιλοσοφικοπολιτικές πεποιθήσεις, τις ευρωπαϊκές εμπειρίες και τις μακρο/μικρο-οικονομικές γνώσεις που έχει κανείς, όλα τα παραπάνω συγκλίνουν σε ένα κοινό πεδίο αναφοράς. Στο γεγονός ότι η χώρα εμφανίζει ένα διαρκές έλλειμμα «εξευρωπαϊσμού». Ένα έλλειμμα ικανότητας συσσωμάτωσης στο ευρωπαϊκό γίγνεσθαι με την τήρηση των κανόνων του παιχνιδιού που η ίδια η χώρα και με τη δική της βούληση αποφάσισε να ακολουθήσει. Η ερμηνεία του φαινομένου απασχολεί την Ελληνική και τη Διεθνή Βιβλιογραφία. Αναλύεται από πολλές γωνίες θέασης που για πρακτικούς λόγους δε γίνεται να παρουσιαστούν εδώ. Όλες οι απόψεις συγκλίνουν στο συμπέρασμα ότι η μεγάλη πλειοψηφία της πολιτικής ελίτ της χώρας (σε όλα ανεξαιρέτως τα επίπεδα της ιεραρχίας) και κατ΄επέκταση το θεσμικό και το διοικητικό σύστημα που τελεί υπό την ομηρία της πολιτικής εξουσίας, παραμένει καθηλωμένη σε ένα προβιομηχανικό επίπεδο ανάπτυξης και πολιτικού αμοραλισμού μετα-οθωμανικού τύπου. Όμως, και οι ψηφοφόροι που θέλουν να αυτό-αποκαλούνται «συνταγματικοί ευρωπαίοι πολίτες» έχουν επίσης σημαντική ευθύνη για τις επιλογές που κάνουν, γιατί: Τίποτε πιο εχθρικό δεν είναι από την κακή απόφαση (Βουλής γαρ ουδέν έστιν έχθιον κακής, Σοφοκλής).